清老畫雙溪壁以詩謝之
作者：王炎
朝代：宋

paragraphs: 老夫哦詩聳兩肩，落筆不停稱腹稿。
緣詩寫出無聲句，畫史追之誰得到。
爲予壁上留真跡，水墨纖穠任揮掃。
石根竹樹極蕭森，中著羽蟲疑叫噪。
雖然畫意不畫形，形意兩全方筆老。
熟視時時自首肯，從旁見者皆稱好。
師言此亦吾餘事，佛祖玄關須探討。
未宜直說色是空，不著色空斯見道。